ตลท.เผยตลาดหุ้นมี.ค.ต่างชาติกลับเข้าซื้อสุทธิ-วอลุ่มเทรดหด 18% จาก ก.พ.
ตลท.เผยตลาดหุ้นมี.ค.ต่างชาติกลับเข้าซื้อสุทธิ-วอลุ่มเทรดหด 18% จาก ก.พ.
9 เม.ย. 2558

ตลาดหลักทรัพย์แห่งประเทศไทย(ตลท.) เปิดเผยว่า ตลท.สรุปภาวะการซื้อขายหลักทรัพย์เดือน มี.ค.58 ดัชนีตลาดหลักทรัพย์ไทยปิดที่ 1,505.94 จุด เพิ่มขึ้น 0.6% จากสิ้นปี 57 แต่ลดลง 5.1% เมื่อเทียบกับเดือนก่อนหน้า ผู้ลงทุนต่างประเทศกลับมาซื้อสุทธิเป็นเดือนแรกของปีนี้ที่มูลค่า 2,391 ล้านบาท สาเหตุหลักมาจากผลการประชุมของธนาคารกลางสหรัฐ (FED) ประกาศยังไม่ขึ้นอัตราดอกเบี้ยตามที่ตลาดมีความกังวล อีกทั้งธนาคารกลางของสหภาพยุโรป(ECB)เริ่มดำเนินนโยบาย QE ซึ่งทั้งสองเหตุการณ์ส่งผลบวกต่อเม็ดเงินลงทุนที่จะไหลเข้าตลาดหุ้นทั่วโลก
ทั้งนี้ market capitalization ของ SET และ mai ยังอยู่ในระดับสูงที่ 14.51 ล้านล้านบาท โดย SET อยู่ที่ 14.12 ล้านล้านบาท เพิ่มขึ้น 1.88% จากสิ้นปี 57 mai อยู่ที่ 397,884 ล้านบาท ลดลง 4.14% จากสิ้นปี 57 ขณะที่มูลค่าซื้อขายเฉลี่ยต่อวันของ SET และ mai อยู่ที่ 48,602 ล้านบาท ลดลง 18.32% จากเดือนก่อนหน้า แต่ทั้งไตรมาส 1/58 พบว่ามูลค่าซื้อขายเฉลี่ยต่อวันของ SET และ mai อยู่ที่ 54,369 ล้านบาท เพิ่มขึ้น 76.44% จากไตรมาสเดียวกันของปีก่อน
forward P/E ของ SET และ mai ณ สิ้นเดือน มี.ค.58 อยู่ที่ 14.77 และ 21.03 เท่าตามลำดับ ส่วนอัตราเงินปันผลตอบแทนของ SET อยู่ที่ 2.90% และ mai อยู่ที่ 0.90%
ตลท.ระบุว่า ในเดือน มี.ค.58 ผู้ลงทุนต่างประเทศมีสัดส่วนมูลค่าการซื้อขายในตลาดหลักทรัพย์ไทยสูงถึง 24.16% และเป็นเดือนแรกในปี 58 ที่กลับมาซื้อสุทธิ 2,391 ล้านบาท อย่างไรก็ตาม ผลจากการขายสุทธิต่อเนื่องในเดือน ม.ค.และ ก.พ.58 ส่งผลให้ไตรมาส 1/58 ผู้ลงทุนต่างประเทศขายสุทธิ 9,557 ล้านบาท
ขณะที่บริษัทจดทะเบียนใน SET และ mai มีมูลค่าระดมทุนรวม 33,048 ล้านบาท แยกเป็นการระดมทุนในตลาดแรก 5,180 ล้านบาท จากบริษัทจดทะเบียนเข้าใหม่ใน SET 1 บริษัท และตลาดรองมีการระดมทุน 27,868 ล้านบาท รวมมูลค่าการระดมทุนในไตรมาส 1/58 ทั้งสิ้น 106,823 ล้านบาท เพิ่มขึ้นกว่า 4.3 เท่าจากช่วงเดียวกันของปีก่อน
ส่วนภาวะตลาดสัญญาซื้อขายล่วงหน้า ในเดือน มี.ค.58 ตลาดสัญญาซื้อขายล่วงหน้า (TFEX) มีปริมาณสัญญาซื้อขายเฉลี่ยต่อวัน 233,684 สัญญา เพิ่มขึ้น 5.24% จากเดือนก่อนหน้า โดยในไตรมาส 1/58 มีปริมาณสัญญาซื้อขายเฉลี่ยต่อวัน 213,448 สัญญา เพิ่มขึ้น 4.35% จากสิ้นปี 57 เนื่องจากการซื้อขายที่เพิ่มขึ้นของ single stock futures และ SET50 index futures เป็นหลัก